## Pravilnik o visini naknade i oslobođenjima od plaćanja naknade za troškove postupka priznavanja inozem­nih visokoškolskih kvalifikacija i razdoblja studija

### NN 60/2005 (11.5.2005.), Pravilnik o visini naknade i oslobođenjima od plaćanja naknade za troškove postupka priznavanja inozem­nih visokoškolskih kvalifikacija i razdoblja studija

# MINISTARSTVO ZNANOSTI, OBRAZOVANJA I ŠPORTA

**1167**

Na temelju članka 18. Zakona o priznavanju
inozemnih obrazovnih kvalifikacija (»Narodne novine«, broj 158/03 i 198/03),
ministar znanosti, obrazovanja i športa donosi

## PRAVILNIK

### O VISINI NAKNADE I OSLOBOĐENJIMA OD PLAĆANJA NAKNADE ZA TROŠKOVE POSTUPKA PRIZNAVANJA INOZEMNIH VISOKOŠKOLSKIH KVALIFIKACIJA I RAZDOBLJA STUDIJA

1. UVODNE ODREDBE

Članak 1.

Ovim pravilnikom određuje se visina naknade,
način raspodjele naknade i oslobođenja od plaćanja naknade za troškove postup­ka
priznavanja inozemnih visokoškolskih kvalifikacija i razdoblja studija

II. VISINA NAKNADE

Članak 2.

Visina naknade za troškove postupka akademskog i
stručnog priznavanja inozemne visokoškolske kvalifikacije o završenom
preddiplomskom, diplomskom i poslijediplomskom sveučilišnom i stručnom studiju
iznosi 400,00 kuna (slovima: četiri stotine kuna), a uplaćuje se na žiroračun
Agencije za znanost i visoko obrazovanje (u daljnjem tekstu: Agencija).

Članak 3.

Visina naknade za troškove postupka priznavanja
razdoblja studija koji provodi Nacionalni ENIC/NARIC ured iznosi 200,00 kuna
(slovima: dvije stotine kuna), a uplaćuje se na žiroračun Agencije.

Članak 4.

Strani državljani i osobe bez državljanstva koji
učine vjerojatnim pravni interes za priznavanje inozemne visokoškolske
kvalifikacije, odnosno za priznavanje razdoblja studija, uplaćuju naknadu za
troškove postupka iz članka 2. i 3. ovog pravilnika u istom iznosu kao i
hrvatski državljani.

Članak 5.

Ako Nacionalni ENIC/NARIC ured zaprimi zahtjev
za priznavanje inozemne visokoškolske kvalifikacije ili zahtjev za priznavanje
razdoblja studija uz koji nije dostavljen dokaz da je uplaćena naknada za
troškove postupka ili ako naknada nije uplaćena u punom iznosu, pismenim putem
će pozvati podnositelja zahtjeva da dostavi dokaz o plaćenoj naknadi, odnosno
dokaz da je oslobođen plaćanja naknade, sukladno članku 7. ovog pravilnika, u
roku 15 dana od  dana dostave pisane
obavijesti.

Rješenje o priznavanju inozemne visokoškolske
kvalifikacije neće biti dostavljeno podnositelju zahtjeva prije nego što
dostavi dokaz o plaćenoj naknadi, odnosno dokaz da je oslobođen od plaćanja
naknade.

III. NAČIN RASPODJELE
NAKNADE

Članak 6.

Naknada sredstava za provođenje postupka vrednovanja
inozemne visokoškolske kvalifikacije osigurat će se iz sredstava uplaćene
naknade iz članka 2. i 3. ovog pravilnika.

Iznos
naknade iz stavka 1. ovog članka odlukom određuje Agencija.

IV. OSLOBOĐENJA OD
PLAĆANJA NAKNADE

Članak 7.

Od plaćanja naknade za troškove postupka iz
članaka 2. i 3. ovog pravilnika oslobođeni su:

1. djeca smrtno stradalog, zatočenog ili
nestalog hrvatskog branitelja iz Domovinskog rata;

2. hrvatski ratni vojni invalidi iz Domovinskog
rata i djeca hrvatskih ratnih vojnih invalida iz Domovinskog rata;

3. hrvatski branitelji;

4. dragovoljci i djeca dragovoljaca iz
Domovinskog rata;

5. građani čiji dohodak, uključujući dohodak
supružnika, u protekloj i tekućoj godini ne prelazi iznos neoporezivog dohotka
i koji nemaju značajnije imovine (nekretnine, štednju, motorna vozila i
plovila), čija ukupna vrijednost ne prelazi 30.000,00 kuna;

6. izbjeglice i prognanici;

7. tražitelji azila i stranci u postupku
priznavanja privremene zaštite.

Članak 8.

Osobe koje žele iskoristiti pravo na oslobođenje
od plaćanja naknada za troškove postupka iz članka 7. ovog pravilnika dužne su
zahtjevu za priznavanje inozemne visokoškolske kvalifikacije priložiti:

1. za oslobođenje iz točke 1.: presliku potvrde
statusa koju izdaje nadležni ured državne uprave po mjestu prebivališta, a to
je služba za društvenu djelatnost u svakoj županiji;

2. za oslobođenje iz točke 2.: presliku potvrde
statusa izdaje nadležni ured državne uprave po mjestu prebivališta, a to je
služba za društvenu djelatnost u svakoj županiji;

3. za oslobođenje iz točke 3.: presliku potvrde
o statusu hrvatskog branitelja koju izdaje Ministarstvo unutarnjih poslova (za
pripadnike MUP-ovih postrojbi) ili uredi za obranu Ministarstva obrane
Republike Hrvatske po mjestu prebivališta;

4. za oslobođenje iz točke 4.: presliku potvrde
o statusu hrvatskog branitelja koju izdaje Ministarstvo unutarnjih poslova (za
pripadnike MUP-ovih postrojbi) uredi za obranu Ministarstva obrane Republike
Hrvatske po mjestu prebivališta; za djecu – potvrdu statusa izdaje nadležni
ured državne uprave po mjestu prebivališta, a to je služba za društvenu
djelatnost u svakoj županiji;

5. za oslobođenje iz točke 5.: presliku potvrde
o imovinskom stanju koju izdaje porezna uprava prema mjestu prebivališta;

6. za oslobođenje iz točke 6.: presliku potvrde
da se nalaze u statusu izbjeglice ili prognanika, ili izbjeglički karton. Ove
dokumente izdaje Uprava za prognanike, povratnike i izbjeglice u Ministarstvu
mora, turizma, prometa i razvitka;

7. za oslobođenje iz točke 7.: presliku
iskaznice o statusu tražitelja azila iskaznicu o statusu stranca u postupku
priznavanja privremene zaštite. Ove dokumente izdaje Ministarstvo unutarnjih
poslova.

V. ZAVRŠNA ODREDBA

Članak 9.

Ovaj
pravilnik stupa na snagu osmog dana od objave u »Narod­nim
novinama«.

Klasa:
011-02/05-01/15

Urbroj: 533-07-05-1

Zagreb,
25. travnja 2005.

Ministar

**doc****. dr. sc. Dragan Primorac**, v. r.

Pravilnik, NN 60/2005-1167